DA Den Europæiske Unions Tidende C 57/6

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 57/06

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»POPERINGSE HOPSCHEUTEN«/»POPERINGSE HOPPESCHEUTEN«

EF Nr.: BE-PGI-0005-0968-22.02.2012

BGB ( X ) BOB ( )

1. Betegnelse:

»Poperingse hopscheuten«/»Poperingse hoppescheuten«

2. Medlemsstat eller tredjeland:

Belgien

3. Beskrivelse af landbrugsproduktet eller fødevaren:

3.1. Produkttype:

Klasse 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Poperingse hopscheuten«/»Poperingse hoppescheuten« er skud, som vokser meget langsomt på den del af humleplanten (Humulus Lupulus), der er under jorden. Når de er færdige med at vokse, har de en diameter på 3-5 mm og en længde på 4-8 cm.»Poperingse hopscheuten«/»Poperingse hoppescheuten« har altid en flot hvid farve, er uden jord og sygdoms- og parasitfri. De har en fast konsistens og er sprøde (hverken strengede eller træagtige), så de brækker nemt, uden at enderne blive trævlede. »Poperingse hopscheuten«/»Poperingse hoppescheuten« har spor af ledknuder (ulig f.eks. sojaskud).

»Poperingse hopscheuten«/»Poperingse hoppescheuten« smager meget karakteristisk, men smagen kan bedst beskrives som typisk »nøddeagtig« med en antydning af cikorie. Det er kun gennem sammenligning, som imidlertid er svær at foretage, at de organoleptiske egenskaber kan beskrives. Disse humleskud giver mindelser om portulak, tykke bønnespirer eller den cremede nøddeagtige smag af havrerod. Smagen er frisk og meget »jordagtig«.

»Poperingse hopscheuten«/»Poperingse hoppescheuten« har et meget højt indhold af proteiner, indeholder ikke fedt og har derfor ikke noget kalorieindhold. »Poperingse hopscheuten«/»Poperingse hoppescheuten« har også et stort indhold af mikronæringsstoffer og vitaminer, navnlig B-vitaminer.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

De følgende etaper i produktionen af »Poperingse hopscheuten«/»Poperingse hoppescheuten« skal finde sted i det afgrænsede geografiske område: tildækningen af humleplanterne med jord, fjernelse af de udløbere, som humleskuddene vokser på, samt høst. Dette gælder både de planter, der vokser udendørs, og dem, der dyrkes i opvarmede drivhuse.

3.6. Særlige regler vedrørende udskæring, rivning eller emballering osv.:

For at sikre deres autencitet og tilknytningen til det lokale område skal »Poperingse hopscheuten«/»Poperingse hoppescheuten« sorteres, emballeres og mærkes inden for det geografiske område. Når »Poperingse hopscheuten«/»Poperingse hoppescheuten« er færdigemballeret, kan de frit distribueres via kanaler uden for det geografiske område.

Pakningen inden for det geografiske område skal sikre produktets oprindelse, sporbarhed, kvalitet og ry og er nødvendig for at kunne opnå den rette kvalitet. Herved garanteres en meget kort vej mellem høst (på markerne og i drivhusene i det geografiske område) og emballering, og det er til gavn for den endelige kvalitet. »Poperingse hopscheuten«/»Poperingse hoppescheuten«, som er et skrøbeligt og sårbart produkt, har ikke godt af at blive flyttet for meget rundt på.

3.7. Specifikke mærkningsregler:

Produktet, som er beregnet for konsum, skal være forsynet med mærkning, der angiver følgende:

— »Poperingse hopscheuten«/»Poperingse hoppescheuten«, navnet på producenten + individuelt identifikationsnummer

— produktsporingsmærkning, som producenten er ansvarlig for sammen med producentsammenslutningen

— EU’s BGB-symbol.

4. Præcis afgrænsning af det geografiske område:

Produktionsområdet omfatter byen Poperinge (omfattende følgende kommuner ud over Poperinges bycentrum: Krombeke, Proven, Reningelst, Roesbrugge-Haringe og Watou), nabobyen Ieper (omfattende følgende kommuner ud over Ieper bycentrum: Boezinge, Brielen, Dikkebus, Elverdinge, Hollebeke, Sint-Jan, Vlamertinge, Voormezele, Zillebeke og Zuidschote) og nabokommunen Vleteren (omfattende Westvleteren, Oostvleteren og Woesten).

5. Tilknytning til det geografiske område:

Den beskyttede geografiske betegnelse »Poperingse hopscheuten«/»Poperingse hoppescheuten« er baseret på produktets ry og den lokale traditionelle produktion i Poperinge-området.

5.1. Det geografiske områdes egenart:

Der er en række grunde til, at man producerer »Poperingse hopscheuten«/»Poperingse hoppescheuten« i dette område.

Den første er de lokale jordbunds- og vejrforhold. I Poperinge har man en jordbund af Ldcz-typen: moderat fugtig sandet lerjord med en tydeligt markeret fragmenteret B-horisont. De lavere jordbundslag er tættere, hvilket muliggør hurtig dræning af underjorden.

God, dyb og veldrænet sandet lerjord med et godt kalkindhold er ideel til at dyrke humle. Jorden skal indeholde en del fugtighed som kan trækkes op fra de dybere lag.

Poperinge-området har ligesom resten af Vestflandern et tempereret kystklima med tørre vintre og varme, fugtige somre. Havets nærhed har en dæmpende indvirkning på ekstreme temperaturer. Den årlige nedbør er på 825 mm. Denne type klima er velegnet til dyrkning af »Poperingse hopscheuten«/»Poperingse hoppescheuten«.

De lokale landmænd har desuden gennem årtier erhvervet en omfattende ekspertise med hensyn til dyrkning af »Poperingse hopscheuten«/»Poperingse hoppescheuten«.

Landmændene dyrker og høster humleskuddene på to forskellige måder. Man anvender den gamle, traditionelle metode, hvor de dyrkes på marker — en metode, der frem til i dag er blevet anvendt i alle de områder, hvor der dyrkes humle, herunder i Poperinge. Som led i et videnskabeligt studie forsøgte man imidlertid i 1983 at dyrke humleskud i et opvarmet drivhus. Denne anden metode anvendes kun i Poperinge-området, hvor en tredjedel af produktionen af »Poperingse hopscheuten«/»Poperingse hoppescheuten« finder sted i opvarmede drivhuse, og to tredjedele udendørs på marker. Kombinationen af de to dyrkningsmetoder er specifik for det geografiske område. Eftersom høsten af »Poperingse hopscheuten«/»Poperingse hoppescheuten« er meget arbejdskraftintensiv og skal gennemføres med stor omhu og opmærksomhed for ikke at beskadige de skrøbelige humleskud, er producenterne nødt til at have en særlig knowhow og særlige færdigheder.

I 1983 oprettedes Keurbroederschap De Witte Ranke (den hvide humlerankes broderskab) opkaldt efter en humlesort, der var almindelig på det tidspunkt. Broderskabet havde og har stadig til formål at fremme Westhoeks interesser i almindelighed og i særdeleshed Poperinge-området og dyrkningen af »Poperingse hopscheuten«/»Poperingse hoppescheuten«.

5.2. Produktets egenart:

Blandt de mange forskellige humleskud, der findes på markedet, udgør »Poperingse hopscheuten«/»Poperingse hoppescheuten« et meget specielt produkt, for det første på grund af deres særlige opbygning. Kun den sprøde del af humleskuddet — den øverste del, der er et sprødt hvidt skud på 5-8 cm — brækkes af ved skuddets anden ledknude og spises.

»Poperingse hopscheuten«/»Poperingse hoppescheuten« har en meget speciel smag, som ikke er nem at beskrive. Nærmest kommer man med beskrivelsen af smagen som værende »typisk cremet, nøddeagtig med en antydning af cikorie«. Denne karakteristiske, friske og jordagtige smag er til dels resultatet af den særlige jordbund og klimaet i det afgrænsede geografiske område.

Eftersom »Poperingse hopscheuten«/»Poperingse hoppescheuten« er et typisk sæsonprodukt, der kun kan høstes fra udgangen af december til udgangen af april, er de kun på markedet i en begrænset periode hvert år.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Humle var en vigtig afgrøde for ølbrygningen i Belgien. Øl var i middelalderen et populært alternativ til vand, som var mindre rent. Fra det 13. århundrede blev humle brugt i bryggerier og erstattede de hemmelige blandinger af bitre og aromatiske urter (det såkaldte gruut). Humlen blev introduceret i Poperinge for at erstatte klædeindustrien. Det hedder sig, at John Zonder Vrees (John den frygtløse) i det 15. århundrede opfordrede befolkningen i Poperinge, som havde mistet retten til at fremstille klæde, til at dyrke humle.

Jordbunden og klimaet gør, at Poperinge-området er ideelt til at dyrke humle. På den måde blev området omkring Poperinge — og Asse-Aalst — til Europas humlekammer.

En af de afgørende etaper i forbindelse med dyrkning af humle er fjernelsen af overskydende skud. Man lader to eller tre skud sidde tilbage på hver plante. De danner nye ranker, hvor humlekopperne kan gro.

Selv om humleskuddene således hovedsagelig var et biprodukt ved humledyrkningen, var de en velkommen delikatesse i det tidlige forår, når der stadig ikke var friske grøntsager fremme.

Der findes henvisninger til »Poperingse hopscheuten«/»Poperingse hoppescheuten«, der går helt tilbage til det 16. århundrede, da skuddene mentes at have helbredsfremmende egenskaber.

I 1554 skrev lægen Rembert Dodoens således, at »humleskuddene anvendes i mad og medvirker til at forbedre smagen«. Dodoens mente også, at »Poperingse hopscheuten« havde helbredsfremmende egenskaber. »Styrke og vitalitet«. Humlens skud eller unge spirer bruges i madlavning. Selv om de i højere grad tjener til at forstærke smagen end at sikre kroppen næring — for de har kun ringe ernæringsmæssig værdi — har de en positiv indvirkning på tarmsystemet, da de letter urinering og afføring og styrker maven.

I 1581 udgav Matthias de Lobel (25), som var læge og urteekspert, sin »Krudtboeck« (Bog om Urter), hvor han beskriver, hvordan man kan spise rodskud som en form for grøntsag:

De unge skud af både vild og dyrket humle, som først kommer frem i slutningen af marts eller starten af april, spises af borgerne i stedet for salat. De har en lækker cikorieagtig smag og er temmelig varme:

Senere optræder henvisningerne til »Poperingse hopscheuten«/»Poperingse hoppescheuten« stadigt hyppigere. Kendskabet til dyrkning og anvendelse af »Poperingse hopscheuten«/»Poperingse hoppescheuten«, som er erhvervet op gennem århundrederne i det pågældende geografiske område er af en sådan karakter, at man med rette kan sige, at de lokale producenter har erhvervet en særlig teknisk viden og er i besiddelse af forskellige færdigheder, som man ikke finder i andre regioner (f.eks. dyrkningen i drivhuse).

Det forhold, at der i et stort antal (historiske) tekster henvises til »Poperingse hopscheuten«/»Poperingse hoppescheuten« og til regionen kan også ses som et udtryk for et produktry, der direkte kan tillægges produktet, producenternes dyrkningsteknikker og det geografiske område. At der stadig investeres i »Poperingse hopscheuten«/»Poperingse hoppescheuten« fremgår af, at der fortsat gennemføres videnskabelige studier af de teknikker, der anvendes til at dyrke de forskellige sorter af planten. En række restauranter i Poperinge-området har siden udgangen af det 19. århundrede serveret retter indeholdende »Poperingse hopscheuten«/»Poperingse hoppescheuten«. Nogle er gået så vidt som til at anvende dem i alle retter på deres menu. Det ry, som »Poperingse hopscheuten«/»Poperingse hoppescheuten« nyder, fremgår også af det store antal artikler i bøger og pressen om lokale restauranters anvendelse af skuddene, der jævnligt omtales som »Poperinges hvide guld«.

»Poperingse hopscheuten«/»Poperingse hoppescheuten« har mange forskellige anvendelsesmuligheder. Hvert år i sæsonen sørger den gastronomiske presse for en bred dækning af »Poperingse hopscheuten«/»Poperingse hoppescheuten«, der opfattes som en ægte delikatesse. En række særlige opskrifter, der indeholder »Poperingse hopscheuten«/»Poperingse hoppescheuten«, kan findes både på internettet og i mange forskellige kogebøger.

Hvert år i foråret arrangerer Den Hvide Humlerankes Broderskab og Poperinge by humleskudsfestivalen, hvor »Poperingse hopscheuten«/»Poperingse hoppescheuten« spiller en central rolle. De bedste restauranter i Poperinge tilbyder en speciel menu med retter indeholdende »Poperingse hopscheuten«/»Poperingse hoppescheuten«. Forskellige producenter holder også åbent hus-dage, som giver forbrugerne mulighed for på første hånd at informere sig om dyrkningen af »Poperingse hopscheuten«/»Poperingse hoppescheuten«. For at markere sit 25 års jubilæum udgav Broderskabet i 2008 en bog, der specifikt var helliget »Poperingse hopscheuten«/»Poperingse hoppescheuten«.

Restauranterne og forbrugerne ser hvert år forventningsfuldt frem til sæsonens første »Poperingse hopscheuten«/»Poperingse hoppescheuten« således som det fremgår af salget af de første forsyninger i december, hvor købere fra Belgien og udlandet altid betaler høje priser for de første skud.

Henvisning til offentliggørelsen af varespecifikationen:

http://lv.vlaanderen.be/nlapps/data/docattachments/dossier%20met%20bijlagen.pdf eller

http://www.vlaanderen.be/landbouw — beleid (politik) — kwaliteitssystemen (kvalitetssystemer) — Europese kwaliteitssystemen (Europæiske kvalitetssystemer) — vlaamse dossiers (flamske dossierer)

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af Europa-Parlamentets og Rådets forordning (EU) nr. 1151/2012 af 21. november 2012 om kvalitetsordninger for landbrugsprodukter og fødevarer.